Nye energistuderende ved Aalborg Universitet kan glæde sig over bærbare computere, betalt af virksomheder.

En ny energibasis-uddannelse på Aalborg universitet får et kraftigt it-skub frem. Fra på mandag kan de studerende arbejde ved nye, højtydende bærbare computere. Disse stilles kvit og frit til rådighed af universitetet, som ikke selv har skullet betale for dem. Computerne er nemlig betalt af virksomheder, som er blevet adspurgt, om de ville være medsponsor på de bærbare. Set fra universitetets side gør den tekniske oprustning, at de studerende nu står helt lige. Det giver store fordele, når undervisningen skal planlægges. Ifølge professor Lasse Rosendahl, Institut for Energiteknik, er sponsorgaven et stærkt signal om, at uddannelsen, der er ny, er bemærket i industrien i en grad, så virksomhederne er klar til at sponsorere udstyr. - Med laptops til de studerende får vi nu mulighed for at integrere de forskellige kurser i hinanden og i de studerendes projektarbejde på en helt anden måde end tidligere, siger Lasse Rosendahl. Nu ved underviserne, at alle studerende har udstyr på et bestemt niveau, som kan leve op til de krav, der stilles på studiet. - Der er tale om ret højtydende computere, og vi ved, at de har den rigtige software. Vi behøver ikke længere spekulere på, om nogle af de studerende ikke kommer med, fordi vi gerne vil basere undervisningen på computere, siger han. Problemet på tekniske uddannelser er typisk, at mange studerende godt nok har købt en bærbar computer, men at de ikke alle er i stand til at trække den nødvendige software eller teknisk være i stand til at blive koblet op med udstyr i laboratoriet. Derfor kan man være nødt til at arbejde på et teoretisk plan - eller benytte enkelte, ældre pc'er i laboratoriet. De studerende får ikke den bærbare computer til ejendom, men må pænt aflevere, hvis de bliver færdige eller skifter studie. Lasse Rosendahl vurderer, at også andre uddannelser kan få glæde af modellen med at fastlægge kravene til de nødvendige computere og derefter søge ud i erhvervslivet efter sponsorer. Virksomhederne, der lægger penge til, er Aalborg Portland, Danfoss, Vattenfall, Dantherm og Asetek. ritzau/